b'\n_START_ARTICLE_\nFran\xc4\x8di\xc5\xa1kov svetni red\n_START_PARAGRAPH_\nFran\xc4\x8di\xc5\xa1kov svetni red (FSR) ali III. red (latinsko Ordo Franciscanus Saecularis (OFS) je svetni red, ki ga ustanovil sveti Fran\xc4\x8di\xc5\xa1ek Asi\xc5\xa1ki in ga je namenil v prvi vrsti laikom. Ker ga je ustanovil kot tretjega po vrsti, za manj\xc5\xa1imi brati, to je mo\xc5\xa1kem redu, ter klarisami, \xc5\xbeenskem redu, ki ga je ustanovil skupaj s sveto Klaro, se imenuje tudi tretji red.\n_START_SECTION_\nRazlaga imena reda\n_START_PARAGRAPH_\nRed se imenuje Fran\xc4\x8di\xc5\xa1kov, ker se ljudje, ki vstopijo v skupnost, prizadevajo, da bi \xc5\xbeiveli po zgredu sv. Fran\xc4\x8di\xc5\xa1ka. Svetni je zato, ker \xc4\x8dlani \xc5\xbeivijo v svetu in ne vstopijo v samostane ali podobne ustanove (razen tretjerednih samostanskih redov), red pa zato, ker gre za ustanovo, za katero stoji Cerkev.\n_START_SECTION_\nZgodovina reda\n_START_PARAGRAPH_\nPo pri\xc4\x8devanju njegovih sodobnikov naj bi sv. Fran\xc4\x8di\xc5\xa1ek pri\xc5\xa1el v Cannaro, mesto blizu Assisija in tam s svojo pridigo tako navdu\xc5\xa1il poslu\xc5\xa1alce in me\xc5\xa1\xc4\x8dane, da so se mu \xc5\xbeeleli pridru\xc5\xbeiti. Obljubil jim je, da jim bo pripravil napotke za \xc5\xbeivljenje, kar je tudi storil. Tretji red se je za\xc4\x8del kot gibanje znotraj Cerkve \xc5\xbee pred letom 1221, pa vendar je \xc5\xa1ele tega leta dobil svojo obliko in na\xc4\x8din \xc5\xbeivljenja, imenovano Memoriale propositi. Za prva \xc4\x8dlana tega novega lai\xc5\xa1kega reda veljata zakonca Lukrecij in Buonadonna iz kraja Poggibonsi (med Firencami in Sieno)._NEWLINE_Uradna potrditev reda se je zgodila 18. avgusta 1289 z bulo pape\xc5\xbea Nikolaja IV. Supra montem. Pravzaprav je tudi Fran\xc4\x8di\xc5\xa1ek sam iz\xc5\xa1el iz spokorni\xc5\xa1kega gibanja, katerega \xc4\x8dlani so hoteli zares \xc5\xbeiveti vero in osebni odnos z Bogom._NEWLINE_Skupino prvih tretjerednikov, katerih voditelj je postal, je povezal s Cerkvijo in sprejel za vsebino svojega reda hojo za Jezusom, ubogim, kri\xc5\xbeanim in vstalim, \xc5\xbeivljenje po evangeliju, bratstvo, ljubezen in poslu\xc5\xa1nost do Cerkve, ose in duhovnikov, tudi \xc4\x8de komu niso simpati\xc4\x8dni ali so celo gre\xc5\xa1ni, ljubezen do evharistije, Marije, bli\xc5\xbeino ubogih._NEWLINE_Fran\xc4\x8di\xc5\xa1ek ni nikogar kritiziral, pokazal je druga\xc4\x8den na\xc4\x8din \xc5\xbeivljenja v Cerkvi. Ta odlo\xc4\x8ditev je bila bistvena. Kajti od mno\xc5\xbeice spokornih gibanj tistega \xc4\x8dasa, so ostali samo njegovi redovi. Srednjeve\xc5\xa1ko okolje je bilo nasi\xc4\x8deno z govorjenjem o evangeljsko-apostolskem \xc5\xbeivljenju, v najrazli\xc4\x8dnej\xc5\xa1ih tonih in ne vedno povsem v skladu z vero. Novost pa je bila v tem, da sta tako Fran\xc4\x8di\xc5\xa1ek kot Klara, prenovljena v Duhu, znala preprostim ljudem vcepiti ideal ljubezni do Jezusa, njegove Cerkve in bli\xc5\xbenjega.\n_START_SECTION_\nFran\xc4\x8di\xc5\xa1kov svetni red v Sloveniji\n_START_PARAGRAPH_\nFran\xc4\x8di\xc5\xa1kov svetni red v Sloveniji obstaja \xc5\xbee od prvih za\xc4\x8detkov reda. Prva krajevna bratstva so nastala ob najstarej\xc5\xa1ih fran\xc4\x8di\xc5\xa1kanskih samostanih pri nas, na Ptuju, v Piranu, v Ljubljani, \xc5\xa0kofji Loki, Celju, Vipavskem Kri\xc5\xbeu ... Danes je v Sloveniji okoli 40 bratstev, ve\xc4\x8dinoma v \xc5\xbeupnijah, ki jih vodijo fran\xc4\x8di\xc5\xa1kani, minoriti in kapucini, ki jim nudijo tudi duhovno pomo\xc4\x8d.\n_START_SECTION_\nPostopek sprejema v Fran\xc4\x8di\xc5\xa1kov svetni red\n_START_PARAGRAPH_\nFran\xc4\x8di\xc5\xa1kov svetni red je odprt za vsakogar, tako za verne laike kot za \xc5\xa1kofijske duhovnike, ki \xc5\xbeelijo \xc5\xbeiveti evangelij v vsakdanjem \xc5\xbeivljenju in jih privla\xc4\x8di ter navdihuje karizma sv. Fran\xc4\x8di\xc5\xa1ka._NEWLINE_Prvi korak je t. i. kandidatura, ko kandidat napi\xc5\xa1e krajevnemu bratstvu pro\xc5\xa1njo za vstop. Kandidatura traja najmanj 6 mesecev. Drugi korak je noviciat, v katerega sprejme krajevno bratstvo kandidate s posebnim obredom. Noviciat traja eno leto. V kandidaturi in noviciatu se spoznava na\xc4\x8din \xc5\xbeivljenja v bratstvu, duhovnost in lik sv. Fran\xc4\x8di\xc5\xa1ka._NEWLINE_Tretji korak je obljuba, ko kandidat po kon\xc4\x8danem noviciatu slovesno izre\xc4\x8de svoj sklep ali obljubo, da bo \xc5\xbeivel evangelij po vodilu Fran\xc4\x8di\xc5\xa1kovega svetnega reda._NEWLINE_Krajevno bratstvo \xc5\xbeivi in izra\xc5\xbea svojo bratsko povezanost na mese\xc4\x8dnih in drugih sre\xc4\x8danjih, katerih namen je slu\xc5\xbeiti sestram in bratom ter samemu svetnemu redu.'